Művészeti tagozatról általában

Iskolánkban közel 20 éve alapfokú művészetoktatás is folyik. Megteremtésével az volt a célunk, hogy helyben, iskolai idő alatt, szervezett keretek között foglalkozhassanak a művészetekkel a tanulóink. Kezdetektől van lehetőség mind az öt művészeti ágban ismerkedni az alapokkal. Néptánc, drámajáték, kézműves foglalkozások és hangszerek- klasszikus furulya, trombita, zongora, szintetizátor, klasszikus gitár. Szakköreinkben népi citerát, népi furulyát és dobon lehet tanulni. Mindezt az alapiskolában heti négy órában, szakköreinkben heti egy órában. Az alapiskola év végén állami művészeti bizonyítványt ad.

Az első évfolyamba járókat a néptánccal szólítjuk meg. A gyermek lételeme a játék, mozgásigénye óriási, amit az iskolai padban ülés délelőttönként nem tud kielégíteni. Ezért délután nagy örömmel mennek néptáncra, ahol a népi játékok sorával ismerkednek meg.

A népi játékok, a néptánc az oktatásban egy integráló tantárgynak tekinthető. Egyesítik a sport, a zene műveléséhez szükséges alapképességeket, miközben csak csoportosan, közösségekben történhet meg, egyszeri és megismételhetetlen közös alkotás. Jól szervezett foglalkozásokkal megvalósítható a differenciált aktivitás. A különböző képességű gyermekek összeérnek.

A tánc rendkívül intenzív mozgás.Az állandóan jelen lévő zenei kíséret folyamatosan fejleszti a zenei alapkészségeket: hallás, ritmusérzék, zenei stílusok, zenei egységek, tiszta énekhang, hangképzés, stb. Folyamatos az érzelmi hatás is:

A zenei élményen keresztül, a tánc mozgásélménye miatt, a tánc előadói tartalma okán, a társas kapcsolatok összetett rendszerében, mely kiterjed a párra, a csoport többi tagjára, a művészeti vezetőre (pedagógusra). Ez az érzelmi hatás jelenik meg a társak fizikai közelségében, az érintéseken keresztül, és nem utolsó sorban az együtt létre hozott közös produktum, a közös alkotás élményén keresztül. Foglalkozásainkban az alkotás öröme megtapasztalható élmény, a kisebbeknél a közös játékokban, a nagyobbaknál az improvizációkban. Ezek, az egyéni ötletek megmutatásának alkalmai, ígya kreativitást, a gondolkodási készséget is fejlesztik.A ritmusérzék, a megfigyelőképesség, a tánc szerkezetének megértése, követése, improvizatív alkalmazása egy gondolkodási folyamat eredménye, racionális tevékenység. Ugyanakkor a tánc, stresszoldó hatása és a hozzá kapcsolódó élmények révén, indulatoktól letisztult, emelkedett lelkiállapotot eredményez.A táncterem légköre, műhelyszelleme egy érzelmekben gazdag világ, ami annál erőteljesebb, minél hosszabb időnát szoktak össze a közösség tagjai. Jellemző módon, csak csoportos foglalkozás keretében végezhető. Ezért, a gyermekek szocializációs képességei fejlesztésének eredményes, hatékony eszközrendszer.

Remélem, a fentiek meggyőzték a kedves szülőket, hogy a néptánc nagyon sok előnnyel jár gyermekük számára. Nagy szeretettel várjuk a kis elsősöket Marton János tanár úr együtt a kicsinyek csoportjába!

Mogyorósi Gyöngyi

művészeti tagozat vezetője